1)	Ú V O D
2)	NÁLEŽITOSTI ZÁVEREČNÉHO ÚČTU MESTA KOŠICE ZA ROK 2010
3)	ÚDAJE O PLNENÍ ROZPOČTU PRÍJMOV A VÝDAVKOV ROZPOČTU MESTA KOŠICE
4)	ROZDELENIE PREBYTKU HOSPODÁRENIA Z ROZPOČTU MESTA A TVORBA PEŇAŽfNÝCH FONDOV
5)	BEŽNÝ ROZPOČET MESTA KOŠICE
5.1	BEŽNÉ PRÍJMY
5.1.1 DAŇOVÉ PRÍJMY - HLAVNÁ KATEGÓRIA 100
5.1.2 NEDAŇOVÉ PRÍJMY - HLAVNÁ KATEGÓRIA 200
5.1.3 CUDZIE ZDROJE – GRANTY A TRANSFERY - HLAVNÁ KATEGÓRIA 300
5.2	VÝDAVKY
5.2.1	BEŽNÉ VÝDAVKY - HLAVNÁ KATEGÓRIA 600
6)	KAPITÁLOVÝ ROZPOČET
6.1	KAPITÁLOVÉ PRÍJMY - HLAVNÁ KATEGÓRIA 230
6.1.1	KAPITÁLOVÉ PRÍJMY – HLAVNÁ KATEGÓRIA 320
6.2	KAPITÁLOVÉ VÝDAVKY - HLAVNÁ KATEGÓRIA 710
6.2.1	KAPITÁLOVÉ VÝDAVKY - HLAVNÁ KATEGÓRIA 720
7)	FINANČNÉ OPERÁCIE
7.1 PRÍJMOVÉ FINANČNÉ OPERÁCIE – FINANČNÉ AKTÍVA  A  PASÍVA
7.2 VÝDAVKOVÉ FINANČNÉ OPERÁCIE – FINANČNÉ AKTÍVA A PASÍVA
8)	FINANČNÉ USPORIADANIE ROZPOČTOVÝCH A PRÍSPEVKOVÝCH ORGANIZÁCIÍ 
9)	VÝDAVKY MESTA PODĽA FUNKČNEJ KLASIFIKÁCIE
10)	BILANCIA AKTÍV A PASÍV
INÉ PRÁVNICKÉ OSOBY V ZAKLADATEĽSKEJ PÔSOBNOSTI MESTA
11)	PREHĽAD O STAVE A VÝVOJI DLHU K 31.12.2010
A.	POSÚDENIE VÝVOJA ZADLŽENOSTI K 31.12.2010
B.	DLH MESTA A SPLÁTKOVÁ REZERVA K 31.12.2010
C.	SKRYTÉ RIZIKÁ, KTORÉ OVPLYVŇOVALI DLHOVÝ PROFIL MESTA KOŠICE
12)	PROGRAMOVÝ ROZPOČET MESTA A HODNOTIACA SPRÁVA
13)	ZVEREJNENIE A PREROKOVANIE ZÁVEREČNÉHO ÚČTU MESTA KOŠICE ZA ROK 2010
14)	OVERENIE ÚČTOVNEJ ZÁVIERKY A HOSPODÁRENIA AUDÍTOROM
ZÁVER

1)	 Ú v o d
Hlavný kontrolór mesta Košice v zmysle § 18f ods. 1 písmeno c) zákona NR SR č. 369/1990 Zb. o obecnom zriadení v znení neskorších predpisov vypracoval Stanovisko k Záverečnému účtu mesta Košice za rok 2010, ktorý je podľa § 16 ods. 1 zákona č. 583/2004 Z. z. o rozpočtových pravidlách územnej samosprávy v znení neskorších predpisov spracovaný po uzavretí rozpočtového roka mesta Košice. Stanovisko hlavného kontrolóra podáva stanovisko k vybraným častiam Záverečného účtu z hľadiska dodržania: 
-  zákona č. 369/1990 Zb. o obecnom zriadení,
-  zákona č. 583/2004 Z. z. o rozpočtových pravidlách územnej samosprávy, 
-  zákona č. 431/2002 Z. z. o účtovníctve, 
- ďalších zákonov a predpisov súvisiacich najmä s hospodárením s prostriedkami mesta Košice a nakladaním s majetkom mesta. 
Hlavný kontrolór v stanovisku hodnotí náležitosti Záverečného účtu mesta Košice za rok 2010, ktorý obsahuje: 
- údaje o plnení rozpočtu mesta Košice v členení podľa § 10 ods. 3 v súlade s rozpočtovou  klasifikáciou
- bilanciu aktív a pasív mesta Košice, 
- prehľad o stave a vývoji dlhu,
- údaje o hospodárení príspevkových organizácií v pôsobnosti mesta Košice, 
- prehľad o poskytnutých zárukách podľa jednotlivých príjemcov, 
- údaje o nákladoch a výnosoch podnikateľskej činnosti mesta Košice, 
- hodnotenie plnenia programov mesta Košice.
Stanovisko sa opiera o kontrolné poznatky hlavného kontrolóra mesta Košice a Útvaru hlavného kontrolóra mesta Košice za rozpočtový rok 2010 a údaje a informácie poskytnuté MMK.
2)	 Náležitosti Záverečného účtu mesta Košice za rok 2010
Hlavný kontrolór mesta Košice konštatuje, že predložený Záverečný účet mesta Košice za rok 2010 
v súlade s § 16 ods. 5 zákona o rozpočtových pravidlách územnej samosprávy obsahuje: 
1.	Údaje o plnení rozpočtu príjmov a výdavkov,
2.	Rozdelenie prebytku hospodárenia a tvorbu peňažných fondov,
3.	Bilanciu aktív a pasív,
4.	Prehľad o stave a vývoji dlhu,
5.	Finančné usporiadanie k štátnemu rozpočtu, peňažných fondov mesta, rozpočtových a príspevkových organizácií a mestských častí,
6.	Prehľad o poskytnutých zárukách podľa jednotlivých príjemcov,
7.	Údaje o nákladoch a výnosoch podnikateľskej činnosti, 
8.	Hodnotenie plnenia programov (Hodnotiaca správa).
3)	Údaje o plnení rozpočtu príjmov a výdavkov rozpočtu mesta Košice
V priebehu roka 2010 Mestské zastupiteľstvo v Košiciach (ďalej MZ) vykonalo päť rozpočtových zmien a primátor mesta Košice vykonal tri rozpočtové zmeny. Prijaté rozpočtové zmeny sa týkali presunu rozpočtovaných prostriedkov v rámci schváleného rozpočtu a povolenia prekročenia výdavkov pri dosiahnutí vyšších príjmov. V treťom rozpočtovom opatrení MZ schválilo viazanosť rozpočtových výdavkov. Primátor mal poverenie od MZ aktualizovať rozpočet o návratné zdroje financovania a taktiež realizovať nevyhnuté presuny rozpočtovaných prostriedkov v rámci schváleného rozpočtu na úrovni celkových príjmov a výdavkov. Dňa 07.09.2010 MZ zobralo na vedomie Monitorovaciu správu programového rozpočtu mesta k 30.06.2010. 

Oproti schválenému rozpočtu pre rok 2010 sa prijatými rozpočtovým zmenami navýšili: 

-	Bežné a kapitálové príjmy o 28,5 mil. €, 
-	Bežné a kapitálové výdavky o 41,6 mil. €,
-	Príjmové finančné operácie o 16,9 mil. €
-	Výdavkové finančné operácie o 3,8 mil. €
K 31.12.2010 boli celkové príjmy rozpočtu po rozpočtových zmenách vo výške 147,6 mil. €. Z toho bežné príjmy tvoria 76 % podiel, kapitálové príjmy tvoria 6 % podiel a príjmové finančné operácie tvoria 18 % podiel.

K 31.12.2010 boli celkové výdavky rozpočtu po rozpočtových zmenách vo výške 147,6 mil. €. Z toho bežné výdavky tvoria 82 % podiel, kapitálové výdavky tvoria 13 % podiel a výdavkové finančné operácie tvoria 5 % podiel. 
Je nesúlad medzi údajmi v predloženom finančnom výkaze FIN 1 – 04  Finančný výkaz o plnení rozpočtu subjektu verejnej správy k 31.12.2010 a údajmi, ktoré sú uvedené v záverečnom účte. Neobsahuje údaje týkajúce sa školstva a Strediska sociálne pomoci.    

Tabuľka 1 Rozpočet mesta Košice - 2010

Tabuľka 2 Vývoj rozpočtu za obdobie rokov 2009, 2010 - skutočnosť

4)	Rozdelenie prebytku hospodárenia z rozpočtu mesta a tvorba peňažných fondov
Pod prebytkom rozpočtu mesta Košice sa rozumie kladný rozdiel medzi príjmami rozpočtu a výdavkami rozpočtu. Bežný rozpočet sa môže zostaviť ako schodkový v tom prípade, ak sa vo výdavkoch bežného rozpočtu rozpočtuje použitie účelovo určených prostriedkov poskytnutých zo štátneho rozpočtu, z rozpočtu EU alebo na základe osobitného predpisu. Finančné operácie nie sú súčasťou príjmov a výdavkov rozpočtu mesta Košice. 

Výška schodku takto zostaveného bežného rozpočtu nesmie byť vyššia ako suma týchto nevyčerpaných prostriedkov. Súčasťou rozpočtu mesta sú aj finančné operácie, ktorými sa vykonávajú prevody peňažných fondov mestaa realizujú sa návratné zdroje financovania na ich splácanie. Mesto Košice eviduje ku dňu 31.12.2010  záväzky z obchodného styku vo výške 8,3 mil. €. 

Upozornenie:
V zmysle zmluvných podmienok medzi mestom a bankou má mesto povinnosť informovať banku o podaní návrhu na začatie exekúcie alebo výkonu rozhodnutia, začatí exekúcie voči jeho osobe pre vymoženie pohľadávky vo výške presahujúcej 1,6 mil. €, a to bezodkladne v deň, keď sa dozvie o začatí konania, s výnimkou konaní, ktoré klient už v minulosti banke oznámil a taktiež o spisovaní notárskych zápisníc ako exekučných titulov. 

Prídely do peňažných fondov mesta
Mesto vytvára rezervný fond, ktorého prídel je minimálne 10 % z prebytku hospodárenia. O použití peňažných fondov rozhoduje MZ. V súlade so zákonom č. 583/2004 Z. z. o rozpočtových pravidlách súhlasím s prídelom do rezervného fondu a do fondu rozvoja bývania v týchto sumách:
Tabuľka 3 Záverečný účet - návrh na rozdelenie

5)				Bežný rozpočet mesta Košice
K 31.12.2010 boli bežné príjmy naplnené v celkovej výške 112,0 mil. €, čo je 93 % podiel k celkovým príjmom mesta. K 31.12.2010 bolo čerpanie bežných výdavkov v celkovej výške 119,0 mil. €, čo je 86% k celkovým výdavkom. Rozdiel predstavuje schodok bežného rozpočtu vo výške 6,9 mil. €. 
5.1	Bežné príjmy
Rozpočet odhadoval bežné príjmy vo výške 87,0 mil. €. V priebehu roka 2010 sa prijatými rozpočtovými zmenami bežné príjmy navýšili o 24,7 mil. €, čo predstavovalo čiastku 111,7 mil. €. Plnenie vlastných bežných príjmov bolo vyššie o 0,361 tis. € oproti upravovanému rozpočtu. 
Bežné príjmy rozpočtu majú 74 % podiel k celkovým bežným príjmom. Cudzie zdroje (štátne transfery, granty, zahraničné subjekty) majú na plnení bežných  príjmov 26 % podiel. 
Na plnení bežných príjmov majú daňové príjmy najväčší 88 % podiel. Nedaňové príjmy majú 12 % podiel na plnení bežných príjmov. 
5.1.1 Daňové príjmy - hlavná kategória 100
Daňové príjmy mesta boli na rok 2010 odhadované vo výške 78,4 mil. €. V priebehu roka 2010 
sa znížilo plnenie daňových príjmov o 6,2 mil. €. Skutočné plnenie daňových príjmov bolo vo výške 72,7 mil. €. Plnenie daňových príjmov bolo vyššie o 0,552 tis. € oproti upravovanému rozpočtu. 
-	Najväčší pokles v odhade plnenia príjmov bol v daniach z príjmov fyzických osôb. Pokles bol až vo výške 6,3 mil. € oproti schválenému rozpočtu, ktorý odhadoval tento daňový príjem vo výške 48,6 mil. €. Rozpočtovými zmenami  sa navýšil odhad o 92 tis. €. Skutočný výnos dane z príjmov bol vo výške 42,4 mil. €.  Podiel daní z príjmov pre mestské časti bol odhadovaný vo výške 8,3 mil. €. Prijaté rozpočtové zmeny znížili podiel daní z príjmov pre mestské časti o 750 tis. €. Skutočné plnenie pre mestské časti bolo vo výške 7,6 mil. €. Taktiež daň z pozemkov zaznamenala nižšie plnenie, a to vo výške 0,376 tis. € oproti schválenému rozpočtu. Uvedený príjem nebol upravovaný rozpočtovými zmenami .
-	Najväčší nárast daňových príjmoch bol v daniach za tovary a služby. Ide o poplatok 
za uloženie odpadu. Plnenie bolo vyššie oproti schválenému rozpočtu o 0,931 tis. €. Uvedený príjem nebol upravovaný rozpočtovými zmenami .
5.1.2 Nedaňové príjmy - hlavná kategória 200 
Nedaňové príjmy mesta boli na rok 2010 odhadované vo výške 8,5 mil. €. V priebehu roka 2010 
sa prijatými rozpočtovými zmenami navýšilo plnenie o 2,2 mil. €. Skutočné plnenie nedaňových príjmov bolo vo výške 10,3 mil. €. Plnenie nedaňových príjmov bolo nižšie o 0,464 tis. € oproti upravovanému rozpočtu.
•	Najväčší nárast bol: 
-	v príjmoch z prenajatých pozemkov. Rozpočet bol odhadovaný vo výške 0,865 tis. €. Prijaté rozpočtové zmeny navýšili podiel o 0,127 tis. €. Plnenie týchto príjmov bolo vyššie o 
0,298 tis. € oproti upravovanému rozpočtu. Skutočné plnenie bolo vykázané vo výške 
1,2 mil. €.
•	Najväčší pokles bol:
-	z prenajatých budov, priestorov a objektov. Rozpočet bol odhadovaný vo výške 4,0 mil. €. Prijaté rozpočtové zmeny navýšili podiel o 28 tis. €. Plnenie týchto príjmov bolo nižšie o 0,458 tis. € oproti upravovanému rozpočtu. Skutočné plnenie bolo vykázané vo výške 3,6 mil. €. Ich výšku ovplyvnila hospodárska a ekonomická kríza. Mesto Košice eviduje nedoplatky na dani z nehnuteľnosti k 31.12.2010 vo výške 0,932 tis. €. Z tohto dôvodu je vhodné posilniť a zefektívniť exekučné konanie zo strany mesta.
5.1.3 Cudzie zdroje – Granty a transfery - hlavná kategória 300 
Cudzie zdroje v roku 2010 neboli rozpočtované. V priebehu roka 2010 sa prijatými rozpočtovými zmenami  navýšilo plnenie o 28,7 mil. €. Skutočné plnenie bolo vo výške 29,0 mil. €. Plnenie
bolo vyššie o 0,274 tis. € oproti upravovanému rozpočtu. Ide predovšetkým o transfery na rôznej úrovni – Ekonomická klasifikácia 312 - Transfery v rámci verejnej správy. 
-	Ekonomická klasifikácia 311 – Granty – nebola rozpočtovaná. Rozpočtovými zmenami  
boli taktiež prijaté sponzorské príspevky na vzdelávanie a sponzorské príspevky mesta vo výške 
690 tis. €, čo bol aj skutočný príjem.
Tabuľka 4 Prehľad vývoja plnenia bežných príjmov podľa ekonomickej klasifikácie

5.2	Výdavky
Bežné výdavky rozpočtu na rok 2010 boli rozpočtované vo výške 89 mil. €. V priebehu roka 2010 sa prijatými rozpočtovými zmenami  sa  bežné výdavky zvýšili o 31,3 mil. €. Skutočné čerpanie bežných výdavkov bolo vo výške 119,1 mil. €, čo predstavuje 86 % podiel na celkových výdavkoch. Čerpanie bežných výdavkov bolo nižšie o 1,6 mil. € oproti upravovanému rozpočtu. 
Bežné výdavky majú 82 % podiel na celkovom čerpaní výdavkov. Z toho najväčší podiel na čerpaní majú výdavky na tovary a služby vo výške 38 %. Mzdy, platy a služobné príjmy majú na čerpaní bežných výdavkoch 26 % podiel. Bežné transfery majú 25 % podiel na čerpaní bežných výdavkoch. Dotácie ostatným právnickým osobám majú 14 % podiel na čerpaní bežných výdavkov.
5.2.1	 Bežné výdavky - hlavná kategória 600 
Najväčší nárast podľa ekonomickej klasifikácie bol v týchto položkách:
-	Ekonomická klasifikácia 610 – Mzdy, platy, a ostatné vyrovnania – rozpočet predpokladal čerpanie vo výške 17,3 mil. €. Rozpočtovými zmenami boli výdavky navýšené o 13,9 mil. €. Skutočné čerpanie bolo nižšie o 45 tis. €. 
Uvedené ekonomické klasifikácie zahŕňajú tieto programy
•	Program 6 – Mestská polícia 
•	Program 8 – Primátor, poslanci, námestníci 
•	Program 10 – MMK 
•	Program 4 – Školstvo 

-	Ekonomická klasifikácia 630 – Služby. Rozpočet predpokladal čerpanie vo výške 37,5 mil. €. Po úpravách rozpočtu boli výdavky navýšené o 9,3 mil. €, čo predstavuje čiastku 46,8 mil. €. Skutočné čerpanie bolo vo výške 45,3 mil. €. Čerpanie bolo nižšie o 1,5 € oproti upravenému rozpočtu, z toho: 
•	Ekonomická klasifikácia 631 – Cestovné náhrady. Rozpočet predpokladal čerpanie vo výške 92 tis. €. Po úpravách rozpočtu boli výdavky navýšené o 46 tis. €. Skutočné čerpanie bolo vo výške 128 tis. €. Čerpanie bolo nižšie o 10 tis. € oproti upravenému rozpočtu. 
•	Ekonomická klasifikácia 637 – Služby. Rozpočet predpokladal čerpanie vo výške 21,4 mil. €.  Po úpravách rozpočtu boli výdavky navýšené o 4,8 mil. €. Skutočné čerpanie bolo vo výške 25,4 mil. €. Čerpanie bolo nižšie o 0,804 tis. € oproti upravenému rozpočtu.
•	Ekonomická klasifikácia 632 – Energia, voda a komunikácia. Rozpočet predpokladal čerpanie vo výške 5,9 mil. €. Po úpravách rozpočtu boli výdavky navýšené o 2,0 mil. €. Skutočné čerpanie bolo vo výške 7,9 mil. €. Čerpanie bolo nižšie o 94 tis. € oproti upravenému rozpočtu.

-	Ekonomická klasifikácia 640 – Bežné transfery. Rozpočet predpokladal čerpanie vo výške 26,9 mil. €. Po úpravách rozpočtu boli výdavky navýšené o 3,5 mil. €, čo predstavuje čiastku 30 mil. €. Čerpanie bolo nižšie o 27 tis. € oproti upravenému rozpočtu, z toho: 
•	Ekonomická klasifikácia 642 – Bežné transfery jednotlivcom a neziskovým organizáciám. Rozpočet predpokladal čerpanie vo výške 3,5 mil. €. Po úpravách rozpočtu boli výdavky  navýšené o 1,7 mil. €. Skutočné čerpanie bolo vo výške 5,3 mil. €. Čerpanie bolo prekročené o 54 tis. € oproti upravenému rozpočtu.
•	Ekonomická klasifikácia 641- Bežné transfery v rámci verejnej správy obcí. Rozpočet predpokladal čerpanie vo výške 2,6 mil. €. Po úpravách rozpočtu boli výdavky navýšené o 0,909 tis. €. Skutočné čerpanie bolo vo výške 3,4 mil. €. Čerpanie bolo nižšie o 79 tis. € oproti upravenému rozpočtu.
•	Ekonomická klasifikácia 644 – Dotácie ostatným právnickým osobám. Rozpočet predpokladal čerpanie vo výške 16 mil. €. Po úpravách rozpočtu boli výdavky navýšené o 0,871 tis. €. Čerpanie bolo dodržané oproti upravenému rozpočtu. Príspevkové organizácie mali rozpočtované čerpanie vo výške 4,8 mil. €. Čerpanie výdavkov bolo navýšené o 59 tis. €. Ďalšie dotácie boli pre:
•	DPMK rozpočtované vo výške 15,5 mil. €. Po úpravách rozpočtu boli výdavky navýšené o 0,639 tis. €.
•	Mestské lesy – lesopark – rozpočtované vo výške 30 tis. €. Čerpanie bolo dodržané. 
•	MFK rozpočtované vo výške 330 tis. €. Po úpravách rozpočtu boli výdavky navýšené 
o 0,220 tis. €. 

-	Ekonomická klasifikácia 650 – Splácanie úrokov a ostatné platby. Rozpočet predpokladal čerpanie vo výške 
1,4 mil. €. Po úpravách rozpočtu boli výdavky nižšie o 8 tis. €. 
Tabuľka 5 Prehľad vývoja skutočných bežných výdavkov podľa ekonomickej klasifikácie

6)	Kapitálový rozpočet
6.1	Kapitálové príjmy - hlavná kategória 230
Kapitálové príjmy rozpočtu na rok 2010 boli odhadované vo výške 4,7 mil. €. V priebehu roka sa prijatými rozpočtovými zmenami kapitálové príjmy navýšili o 3,8 mil. €, čo predstavovalo čiastku 8,6 mil. €. Skutočné plnenie bolo vyššie o 50 tis. €. Kapitálové príjmy majú 6 % podiel na plnení celkových príjmov mesta. 
Najväčší nárast bol: 
-	v príjmoch z predaja pozemkov a nehmotných aktív. Rozpočet bol odhadovaný vo výške 2,9 mil. €. Prijaté rozpočtové zmeny navýšili podiel o 0,370 tis. €, čo úhrnom činí čiastku 3,2 mil. €. Plnenie týchto príjmov bolo vyššie o 0,544 tis. € oproti upravovanému rozpočtu. Skutočné plnenie bolo vo výške 3,7 mil. €. Predaj majetku bol realizovaný v zmysle zákona č. 138/1991 o majetku obcí.
V budúcnosti treba pri predaji brať do úvahy zároveň aj dopad predaja majetku na účtovný stav. Ide o to, že účtovný výnos z predaja majetku bol nižší oproti zostatkovej hodnote predaného majetku, čo malo negatívny vplyv na účtovný výsledok hospodárenia mesta za rok 2010. V roku 2010 bola účtovná strata z predaja majetku vo výške 0,770 tis. €.
Najväčší pokles bol:
-	v príjmoch z predaja kapitálových aktív. Rozpočet bol odhadovaný vo výške 1,8 mil. €. Prijaté rozpočtové zmeny navýšili položku  o 80 tis. €, čo činí čiastku 1,9 mil. €. Plnenie týchto príjmov bolo nižšie o 0,494 tis. € oproti upravovanému rozpočtu. Skutočné plnenie bolo vo výške 1,4 mil. €. 
6.1.1	Kapitálové príjmy – hlavná kategória 320 
Tuzemské kapitálové granty a transfery - rozpočet neuvažoval s touto položkou. Prijaté rozpočtové zmeny navýšili podiel o 3,4 mil. €. Plnenie bolo totožné s odhadom. Ide o nenávratný finančný príspevok z EÚ, ktorý je účelovo viazaný na výstavbu  kompostárne bioodpadov v záhrade Bernátovce. Použitie transferu je v Programe 3, Podprogram 3, Aktivita 6. 
Upozornenie: 
V zmysle zákona č. 369/1990 Zb. o obecnom zriadení, má mesto svoj majetok zveľaďovať a zhodnocovať a vo svojej celkovej hodnote zásadne nezmenšený zachovať.

V zmysle zmluvných podmienok medzi mestom a bankou, máme povinnosť informovať banku:
-	o predaji vlastného hnuteľného majetku v hodnote vyššej ako 1/12 výnosu dane z príjmov pridelenej v predchádzajúcom kalendárnom roku,
-	o vložení svojho majetku alebo jeho časti do právnickej osoby v hodnote vyššej ako 1/12 výnosu dane z príjmov pridelenej v predchádzajúcom kalendárnom roku,
-	o zbavení sa závažnej časti svojho majetku, pričom za zbavenie sa časti majetku sa považuje aj dlhodobý prenájom majetku a darovanie hnuteľného majetku v hodnote vyššej ako 1/12 výnosu dane z príjmov pridelenej v predchádzajúcom kalendárnom roku, pričom bez predchádzajúceho súhlasu neurobí príslušný právny úkon.
Tabuľka 6 Program 9 - Interné služby - bežné výdavky súvisiace s predajom majetku 

6.2	Kapitálové výdavky - hlavná kategória 710
Kapitálové výdavky tvoria 14 % podiel z čerpania celkových výdavkov. Kapitálové výdavky rozpočtu na rok 2010 boli predpokladané vo výške 9,4 mil. €. Prijatými rozpočtovými zmenami  sa rozpočet navýšil o 10,3 mil. €, čo úhrnom činí čiastku 19,8 mil. €. Skutočné čerpanie bolo nižšie o 1,1 mil. €, 
z toho:
-	Ekonomická klasifikácia 714 - Nákup dopravných prostriedkov - nebol rozpočtovaný. Rozpočtovými zmenami sa navýšil kapitálový výdaj vo výške 10, 2 mil. €. Ide o projekt „Výstavba kompostárne bioodpadov v Bernátovciach“ – nákup ťažkého mechanizmu (0,873 tis. €) a nákup 19 autobusov (9,3 mil. €), pre Dopravný podnik mesta Košice. V rozpočte je tento nákup evidovaný vo funkčnej klasifikácii výdavkov verejnej správy 0.6.2.0 Príprava a spoluúčasť na rozvojových projektoch, čo nie je v súlade s platným opatrením MF SR MF /010/010175/2004 – 42, ktorým sa ustanovuje druhová klasifikácia, organizačná klasifikácia a ekonomická klasifikácia rozpočtovej klasifikácie a Vyhláškou štatistického úradu SR č. 195/3003 Z. z. o majetku obcí, ktorou sa vydáva štatistická klasifikácia výdavkov verejnej správy. Uvedená transakcia má byť evidovaná vo funkčnej klasifikácií 0.4.5. Doprava. Predmetné autobusy boli uhradené v marci roku 2011. Mesto pre Mestskú políciu z kapitálových výdavkov zakúpilo osobné motorové vozidlo. 
-	Ekonomická klasifikácia 717 – Realizácia stavieb a ich technické zhodnotenie bolo rozpočtované vo výške 3,8 mil. €. Rozpočtovými zmenami sa navýšilo čerpanie o 2,9 mil. €, čo predstavovalo čiastku 6,7 mil. €. Skutočné čerpanie bolo nižšie o 0,887 tis. € oproti upravenému rozpočtu. Skutočné čerpanie bolo vo výške 5,8 mil. €. 
6.2.1	Kapitálové výdavky - hlavná kategória 720
-	Ekonomická klasifikácia 720 – Kapitálové transfery - neboli rozpočtované. Rozpočtovými zmenami  sa navýšilo čerpanie o čiastku 0,984 tis. €. Ide predovšetkým o príspevkové organizácie. Skutočné čerpanie bolo vo výške 0,918 tis. €. 
Rozdiel vo výške 9,951 mil. € predstavuje schodok medzi kapitálovými príjmami rozpočtu a výdavkami kapitálového rozpočtu mesta.
7)	 Finančné operácie
Príjmové finančné operácie boli celkovo rozpočtované vo výške 10,2 mil. €. Prijatými rozpočtovými zmenami sa príjmové finančné operácie navýšili o čiastku 16,9 mil. €, čo predstavovalo čiastku 27,2 mil. €. Skutočné plnenie bolo nižšie o 0,725 tis. €.  Tabuľková časť – sumarizácia neobsahuje ekonomickú klasifikáciu týkajúcu sa finančných operácií.

7.1 Príjmové finančné operácie – finančné aktíva  a  pasíva
A.	Hlavná kategória 400 – finančné aktíva
Príjmy z transakcií s finančnými aktívami a pasívami boli rozpočtované vo výške 4,7 mil. €. Rozpočtovými zmenami  sa navýšili príjmy o čiastku 8,1 mil. €, čo úhrnom činí čiastku 12,8 mil. €. 
-	Ekonomická klasifikácia – 454 - Prevod prostriedkov z peňažných fondov mesta - bol rozpočtovaný vo výške 4,6 mil. €. Rozpočtovými zmenami sa rozpočet v priebehu roka navýšil o 5,3 mil. €., čo činí čiastku 9,9 mil. € Skutočné plnenie príjmov bolo nižšie o 20 tis. €. Išlo o tieto prevody prostriedkov z peňažných fondov:
•	Fond rozvoja bývania (FRB) – Tieto prostriedky fondu sú účelovo viazané na oblasť bývania. Zostatok k 31.12. 2009 bol vo výške 5,3 mil. €. V roku 2010 bol príjem do fondu vo výške 0,188 tis. €. Čerpanie cez výdavkové finančné operácie bolo vo výške 5,4 mil. €. K 31.12.2010 bol zostatok na FRB vo výške 0,142 tis. €. 
•	Rezervný fond mesta – Zostatok k 31.12.2009 bol vo výške 0,502 tis. €. Príjem do rezervného fondu bol 4,2 mil. € a prevodom cez výdavkové finančné operácie bolo čerpanie vo výške 4,5 mil. €. K 31.12.2010 bol zostatok na účte 0,202 tis. €. 
Príjem do peňažných fondov mesta v celkovej výške 4,4 mil. € bol realizovaný z prebytku hospodárenia za rok 2009, čo bolo schválené MZ pri schvaľovaní Záverečného účtu mesta Košice za rok 2009. 
-	Ekonomická klasifikácia – 453 - Prevod prostriedkov z predchádzajúcich rokov - nebol rozpočtovaný. Rozpočtovými zmenami  v priebehu roka sa navýšil o 2,8 mil. €. Skutočné plnenie príjmov bolo nižšie o 83 tis. €. 
-	Ekonomická klasifikácia – 455 – Odplata za postúpenú pohľadávku mesta - nebola rozpočtovaná. Prijatými rozpočtovými zmenami sa rozpočet navýšil o 80 tis. €. Ide o postúpenú pohľadávku Mestských lesov voči VVS, a.s.
B.	Hlavná kategória 500 – finančné pasíva
Prijaté úvery boli rozpočtované vo výške 5,5 mil. €. Rozpočtovými zmenami  sa schválilo prijatie úverov o 8,8 mil. € viac, čo úhrnom činí čiastku 14,4 mil. €. Skutočný príjem úverov bol nižší o 0,621 tis. €.
-	Ekonomická klasifikácia – 513 001 Bankové úvery – krátkodobé - neboli rozpočtované. Rozpočtovými zmenami  sa schválilo prijatie krátkodobých úverov vo výške 11,8 mil. €. 
-	Ekonomická klasifikácia – 513 002 Bankové úvery – dlhodobé - boli rozpočtované vo výške 
5,5 mil. €. Rozpočtovými úpravami sa krátil rozpočet o 3,1 € mil. €, čo úhrnom činí čiastku 2,4 mil. €. Skutočnosť bola nižšia o 0,621 tis. €. 
-	Ekonomická klasifikácia – 529 002 Ďalšie zahraničné úvery, pôžičky a návratné finančné výpomoci - neboli rozpočtované. Rozpočtovými zmenami  sa prijala dlhodobá pôžička od zahraničného subjektu (4 Italy S.p.A. EnergyEnvironment) vo výške 0,165 tis. €. Úrokové rozpätie je trojmesačný EURIBOR + 1 %. Išlo o realizáciu uznesenia prijatého MZ v Košiciach č. 1098 dňa 12.04.2010. Táto transakcia mala vplyv na strane aktív mesta, a to navýšením dlhodobého finančného majetku o 1,2 mil. €. Taktiež na strane pasív znížením základného imania cez oceňovacie rozdiely, nakoľko mesto má záväzok voči uvedenej spoločnosti vo výške 0,876 tis. €. Mesto časť uhradilo cez vyplatené dividendy, ktoré prijalo od spoločnosti Kosit a.s..
7.2 Výdavkové finančné operácie – finančné aktíva a pasíva
A.	Hlavná kategória 800 – finančné aktíva
-	Ekonomická klasifikácia – 813 Návratné finančné výpomoci - neboli rozpočtované. Rozpočtovými zmenami sa navýšili rozpočet o 0,458 tis. €. Skutočné čerpanie bolo nižšie o 28 tis. € oproti upravenému rozpočtu. 
-	Ekonomická klasifikácia – 814 Účasť na majetku v tuzemsku - nebol rozpočtovaný. Rozpočtovými zmenami sa navýšil rozpočet o 0,362 tis. €. (Kosit a.s. – dividendy a pôžička použité na  zvýšenie ZI)
-	Ekonomická klasifikácia – 815 Odplata za postúpenú pohľadávku-  nebola rozpočtovaná. Rozpočtovými zmenami  sa navýšil rozpočet o 80 tis. €. Postúpená pohľadávka – Mestské lesy. 
B.	Hlavná kategória 800 – finančné pasíva
-	Ekonomická klasifikácia 821 04 – z bankových úverov krátkodobých -  nebola rozpočtovaná. Rozpočtovými zmenami  sa navýšili výdavkové finančné operácie o 3,3 mil. €. Skutočné splácanie bolo totožné s upraveným rozpočtom.
-	Ekonomická klasifikácia 821 05 – z bankových úverov dlhodobých - bola rozpočtovaná vo výške 1,7 mil. €. Rozpočtovými zmenami sa krátili výdavkové finančné operácie o 0,335 tis. €, čo úhrnom činí čiastku 
1,4 mil. €. Skutočné splácanie istín bolo nižšie o 0,127 tis. €.
-	Ekonomická klasifikácia 821 07 – z bankových úverov dlhodobých (ostatných) - bola rozpočtovaná vo výške 1,3 mil. €. Táto položka nebola upravovaná rozpočtovými zmenami. Skutočné splácanie istín bolo nižšie o 0,127 tis. €. Skutočné splácanie bolo totožné s upraveným rozpočtom.
8)	Finančné usporiadanie rozpočtových a príspevkových organizácií 
1.	Rozpočtové organizácie v zriaďovateľskej pôsobnosti mesta
-	Stredisko sociálnej pomoci mesta Košice			 				 (účtovný zisk 24 tis. €)

2.	Príspevkové organizácie v zriaďovateľskej pôsobnosti mesta
-	Správa mestskej zelene v Košiciach 					         (účtovný zisk 166 tis. € )
-	Psychosociálne centrum 						          (účtovný zisk 264 tis. €)
-	Knižnica pre mládež mesta Košice					          (účtovný zisk 19 tis. €) 
-	Zoologická záhrada mesta Košice					          (účtovná strata 31 tis. €)
Tabuľka 7 Rozpočtové a príspevkové organizácie

9)	Výdavky mesta podľa funkčnej klasifikácie 
		Toto triedenie umožňuje sledovať výdavky podľa oddielov, ktoré zohľadňujú jednotlivé odvetvia samosprávy.
V rámci oddielov sa uplatňuje podrobnejšie členenie na skupiny, triedy a podtriedy. Funkčná klasifikácia umožňuje sledovanie výdavkov samosprávy podľa ich účelu a tiež aj medzinárodné porovnávanie. Výdavky mesta rozpočtu podľa funkčného členenia sú uvedené v nasledujúcej tabuľke:
Tabuľka 8 Funkčná klasifikácia výdavkov

10)	Bilancia aktív a pasív
			Výrazný nárast bol v dlhodobom finančnom majetku. Ide predovšetkým o realizované cenné papiere a podiely v spoločnosti Kosit a.s. (Uznesenie MZ č. 1098). V pasívach je výrazný nárast dlhodobých záväzkov a krátkodobých rezerv oproti minulému obdobiu. Zvýšená je úverová zaťaženosť. Mesto urýchlilo inkaso pohľadávok a spomalilo tempo splácania záväzkov. Výrazný pokles v aktívach je v dlhodobom majetku. Ide o oprávky k majetku a odpredaju majetku. Mesto by malo určiť stratégiu vo veci odpredaja majetku a spracovať plán, nakoľko má povinnosť vyplývajúcu zo zákona č. 369/1990 Zb. o obecnom zriadení zveľaďovať majetok a zachovať ho. 
Účtovný výsledok hospodárenia mesta bol záporný. Vplyv na účtovný výsledok hospodárenia majú aj odpisy majetku zúčtované do nákladov, tvorba opravných položiek a tvorba rezervy na hroziace súdne spory. Taktiež výnos z predaja majetku bol nižší ako účtovná zostatková hodnota majetku.
Odporúčam, aby sa pri rozhodovaní o odpredaji majetku mesta prihliadalo aj na účtovnú zostatkovú hodnotu evidovanú v účtovníctve, a to z dôvodu zabránenia vzniku účtovnej straty, ktorá negatívne ovplyvňuje účtovný výsledok hospodárenia. 
Tabuľka 9 Bilancia aktív - pasív

Iné právnické osoby v zakladateľskej pôsobnosti mesta 
-	Správa majetku mesta Košice s.r.o.     (100%)    
-	Bytový podnik mesta Košice s.r.o.        (100%)
-	Tepelné hospodárstvo Košice  s.r.o.    (100%)
-	Dopravný podnik mesta Košice  a.s.    (100%)
-	Mestské lesy Košice a.s.                       (100%) 
-	Mestský futbalový klub Košice                (50%)
-	Kosit a.s.                                                 (34%)

11)	Prehľad o stave a vývoji dlhu k 31.12.2010
Mesto k 31.12.2010 eviduje tieto vybrané záväzky:

-	voči bankám vo výške 51 mil. € (bankové úvery vo výške 35,3 mil. € a dlhodobé úvery 15,9 mil. €),
-	voči dodávateľom vo výške 8,3 mil. €,
-	voči zamestnancom vo výške 760 tis. €.

A.	Posúdenie vývoja zadlženosti k 31.12.2010
V súlade so znením § 17 ods. 9 zákona č. 583/2004 Z. z. o rozpočtových pravidlách územnej samosprávy ako hlavný kontrolór mesta preverujem dodržiavanie podmienok na prijatie návratných zdrojov financovania z dôvodu, že mesto Košice môže prijať úvery za splnenia týchto podmienok:
a)	celková suma dlhu územnej samosprávy ku koncu rozpočtového roka neprekročí 60 % skutočných bežných príjmov predchádzajúceho rozpočtového roka,
b)	suma ročných splátok návratných zdrojov financovania vrátane úrokov neprekročí 25 % skutočných bežných príjmov predchádzajúceho rozpočtového roka.
Do celkovej sumy dlhu mesta nie sú započítané dlhy z prijatia návratných zdrojov financovania z vládnych podporných programov a Euro fondov.

B.	Dlh mesta a splátková rezerva k 31.12.2010
(1)	ukazovateľ dlhu bol 34,16 %. 
(2)	úverová rezerva bola vo výške 28,9 mil. €.
(3)	ukazovateľ splátkovej rezervy bol 5,36 %.
(4)	splátková rezerva bola vo výške 22 mil. €.

Tabuľka 10 Ukazovateľ dlhu

V roku 2010 bolo evidovaných 238 725 obyvateľov mesta a dlh na občana mesta bol vo výške 
160,43 €. 

Zo zásady opatrnosti uvádzam aj hrubý dlh, v ktorom boli započítané aj čerpané úvery 
z Euro fondov a z bežných príjmov som odpočítala cudzie zdroje, nakoľko sú účelovo určené.

Tabuľka 11 Výpočet hrubého dlhu

C.	Skryté riziká, ktoré ovplyvňovali dlhový profil mesta Košice
V priebehu roka existovali určité riziká, ktoré priamo alebo nepriamo negatívne ovplyvňovali dlh mesta. Išlo o tieto riziká: 
Priame riziká: 
-	vývoj bežných príjmov v priebehu roka, 
-	schopnosť splácať istiny a úroky týkajúce sa financovania a pre - predfinancovania investičného programu mesta Košice,
-	v návrhu rozpočtu bolo počítané s ďalšími úverovými zdrojmi, ktoré navyšovali dlh,
-	stav dlhodobých záväzkov mesta Košice,
-	projekty PPP,
-	stav finančnej rezervy mesta Košice (rezervný fond),
-	vývoj inflácie, ktorá ovplyvňuje úroky,
-	ekonomické a hospodárske zmeny Vlády SR, MF SR.
Nepriame riziká:
-	stav a  hodnota predávaného dlhodobého majetku a odpisy dlhodobého majetku mesta Košice,
-	organizácie a spoločnosti, ktoré sú priamo naviazané na rozpočet mesta Košice a využívajú úverové zdroje, napr.: DPMK a.s., SMZ Košice, BPMK s.r.o., MFK Košice a.s. a iné.
-	investičné projekty z Euro fondov – ak niektorý projekt bude vylúčený, tak mesto bude splácať projekt z vlastných zdrojov. Ide o neoprávnené výdavky, zvýšené DPH.
Na základe týchto mojich zistení odporúčam MZ a vedeniu mesta zvažovať a analyzovať potrebu čerpania nových úverov. 
12)	Programový rozpočet mesta a Hodnotiaca správa 
Cieľom programového rozpočtovania je vypracovať efektívny systém použitia finančných prostriedkov, ktorý je transparentný. Umožňuje posúdiť účel a výsledný efekt vynakladania finančných prostriedkov a zvyšovať zodpovednosť za účelné a efektívne vynakladanie výdavkov v etape prípravy, implementácie aj kontroly plnenia rozpočtu. Má úlohu zlepšovať rozpočtový rozhodovací proces vyjasnením účelnosti vynakladania finančných zdrojov v nadväznosti na očakávané výsledky.
V súčasnosti je zavedené programové rozpočtovanie a pevné programy, ktoré vyjadrujú, na aký účel sa rozpočtové prostriedky vynakladajú. Programy sú identické s výdavkovou štruktúrou. Pretrvávajú nedostatky pri formulovaní zámerov, cieľov, merateľných ukazovateľov a tiež pri ich hodnotení. V procese zostavovania rozpočtu sa formulujú ciele a merateľné ukazovatele, ktoré sa v priebehu rozpočtového roka nemôžu meniť. V priebehu roka 2010 došlo k zmenám rozpočtových výdavkov na základe rozpočtových opatrení. Nedostatky spočívajú v reálnosti formulácií cieľov vzhľadom na podmienky, ktoré boli už v čase tvorby jednotlivých programov známe, alebo ich môžeme predpokladať. Vyhodnotenie plnenia stanovených merateľných ukazovateľov je v niektorých prvkoch formálne, prípadne splnenie cieľa je hodnotené len na základe vyhodnotenia merateľného ukazovateľa, ktorý nemá stanovenú číselnú hodnotu, mernú jednotku, ale len logickú hodnotu (áno/nie). Informuje len o tom, do ktorých oblastí smerujú výdavky. Napr. v Programe 3 Zdravé mesto, Podprogram 6 Podpora športových zariadení je nepomer cieľov k vynaloženým verejným zdrojom na podporu profesionálnych športových organizácií, ktoré dosahujú rozdielne výsledky. Je tu disproporcia, keď ho porovnáme, napr. s Podprogramom 7 Podpora športu a mládeže.

Tabuľka 12 Program č. 3 Zdravé mesto

Bežné výdavky 
	V roku 2010 bol najvyšší podiel čerpania bežných výdavkov v Programe 4 Školstvo, a to vo výške 41%. Program 5 Doprava mal 18 % podiel na čerpaní bežných výdavkov a Program 3 Zdravé mesto mal 15 % podiel na čerpaní bežných výdavkov. Najnižší podiel čerpania bežných výdavkov bol v Programe. 7 Služby občanom vo výške 1 %, Program 1 Mesto rodiny mal 4 % podiel na čerpaní bežných výdavkov. 

Kapitálové výdavky 
V roku 2010 bol najvyšší podiel na čerpaní kapitálových výdavkov v Programe 8 Plánovanie, manažment a kontrola, a to vo výške 52 %. Program 3 Zdravé mesto mal 20 % podiel na čerpaní kapitálových výdavkov. Program 1 Mesto rodiny mal 8 % podiel na čerpaní kapitálových výdavkov v roku 2010.

Tabuľka 13 Programový rozpočet

13)	Zverejnenie a prerokovanie Záverečného účtu mesta Košice za rok 2010
Mesto Košice zverejnilo Záverečný účet mesta Košice za rok 2010 na verejnú diskusiu na webovej stránke mesta Košice (www.kosice.sk) a úradnej tabuli.
14)	Overenie účtovnej závierky a hospodárenia audítorom
Ročná účtovná závierka za rok 2010 bola vykonaná v súlade zo zákonom č. 431/2002 Z. z. o účtovníctve § 17 ods. 2 a § 18 ods. 3 až 5. Súčasťou Záverečného účtu má byť správa audítora, ktorý overuje ročnú účtovnú závierku mesta za rok 2010. Zároveň tiež overuje hospodárenie mesta podľa rozpočtu, hospodárenie s ostatnými finančnými prostriedkami, stav a vývoj dlhu a dodržiavania pravidiel používania návratných zdrojov financovania. 
Záver
Na základe vyššie uvedených skutočností odporúčam Mestskému zastupiteľstvu v Košiciach, aby predložený 
„ Záverečný účet mesta Košice za rok 2010“

s návrhom na jeho vysporiadanie v zmysle § 16 zákona č. 583/2004 Z. z. o rozpočtových pravidlách územnej samosprávy

 „bol schválený bez výhrad“

			Ing. Hana Jakubíková v. r.
	Hlavný kontrolór mesta Košice

Poznámka
		Vzhľadom k pripomienkam, ktoré som v texte uviedla, odporúčam venovať zvýšenú pozornosť plneniu príjmov, najmä kapitálových a čerpaniu výdavkov, aby bola zabezpečená rozpočtová disciplína zo strany všetkých subjektov, ktoré sú zapojené do rozpočtového procesu. Udržanie rozpočtovej rovnováhy je totiž jediným predpokladom, aby boli naplnené ciele viacročného programového rozpočtu, a to najmä zabezpečenie zdrojov financovania pre potreby rozvoja mesta.

Košice 14. 04. 2011